## Pravilnik o besplatnoj pravnoj pomoći u postupku azila

### NN 36/2008 (29.3.2008.), Pravilnik o besplatnoj pravnoj pomoći u postupku azila

# MINISTARSTVO UNUTARNJIH POSLOVA

**1224**

Na temelju članka 100. Zakona o azilu (»Narodne novine« 79/07.) ministar
unutarnjih poslova donosi

## PRAVILNIK

### O BESPLATNOJ PRAVNOJ POMOĆI U POSTUPKU AZILA

Članak 1.

Ovim Pravilnikom uređuje se postupak ostvarivanja besplatne pravne pomoći u
postupku azila, način isplate troškova za pruženu pravnu pomoć i tarifa usluga
pravne pomoći koja se pruža tražiteljima azila, azilantima i strancima pod
supsidijarnom zaštitom.

Članak 2.

*Besplatna pravna pomoć* (u daljnjem tekstu: pravna pomoć) podrazumijeva pravnu
pomoć koja se pruža sukladno odredbama članka 34. i 47. Zakona o azilu (»Narodne
novine« 79/07.), a financira se iz sredstava državnog proračuna Republike
Hrvatske, pozicije Ministarstva unutarnjih poslova (u daljnjem tekstu:
Ministarstvo).
*Pružatelj pravne pomoći* je odvjetnik te pravnik iz udruge registrirane za
obavljanje pravne pomoći koji pružaju pravnu pomoć sukladno odredbama ovoga
Pravilnika. Ministarstvo sklapa ugovor o pružanju pravne pomoći s udrugom
registriranom za obavljanje pravne pomoći.
*Korisnik pravne pomoći* (u daljnjem tekstu: korisnik) je tražitelj azila, azilant
i stranac pod supsidijarnom zaštitom koji ostvaruje pravo na pravnu pomoć
sukladno odredbama Zakona o azilu i ovoga Pravilnika.
*Lista pružatelja pravne pomoći* podrazumijeva popis pružatelja pravne pomoći.
Stvar veće vrijednosti podrazumijeva pokretnu imovinu tražitelja azila.

Članak 3.

Ministarstvo objavljuje javni poziv radi prijave kandidata zainteresiranih za
pružanje pravne pomoći.
Javni poziv se objavljuje se u »Narodnim novinama« i dva dnevna lista, a
Ministarstvo ga može raspisati uvijek kada je potrebno povećati broj pružatelja
pravne pomoći.
Ukoliko se na objavljeni javni poziv prijavi velik broj kandidata, prednost pri
izboru imat će pružatelji pravne pomoći teritorijalno bliži Prihvatilištu za
tražitelje azila (u daljnjem tekstu: Prihvatilište) i Prihvatnom centru za
strance (u daljnjem tekstu: Centar).
Listu pružatelja pravne pomoći sastavlja Ministarstvo po abecednom redu
prezimena i imena pružatelja pravne pomoći s podacima o adresi i brojevima
telefona.
Lista iz stavka 4. ovog članka bit će izvješena na oglasnoj ploči Prihvatilišta
i Centra odnosno drugog objekta u kojem su smješteni tražitelji azila.
Prvi javni poziv Ministarstvo će raspisati najkasnije u roku od 30 dana od dana
stupanja na snagu ovoga Pravilnika.

Članak 4.

Ministarstvo će najkasnije do uručenja prvostupanjske odluke obavijestiti
korisnika o mogućnosti izbora pružatelja pravne pomoći s liste iz članka 3.
ovoga Pravilnika te o posljedicama koje za njega mogu nastati ukoliko pravodobno
ne izabere pružatelja pravne pomoći.
Korisnik će dostaviti pružatelju pravne pomoći prvostupanjsku odluku i drugu
dokumentaciju te će ga obavijestiti o datumu primitka odluke.
Tražitelj azila koji se ne može sporazumjeti s pružateljem pravne pomoći, unutar
roka za žalbu na prvostupanjsku odluku, može zatražiti službenika Prihvatilišta
da dokumentaciju iz stavka 2. ovoga članka proslijedi pružatelju pravne pomoći.

Članak 5.

Pružatelj pravne pomoći može zatražiti od Ministarstva da mu osigura
prevoditelja radi razgovora s korisnikom s kojim se ne može sporazumjeti,
ukoliko se radi o razjašnjenju činjenica bitnih za ishod žalbenog postupka.
Ministarstvo će osigurati prevoditelja za razgovor iz stavka 1. ovoga članka u
trajanju od najviše 120 minuta, ukoliko je to moguće unutar roka za žalbu
propisanog u odluci protiv koje se žalba podnosi.
Troškove prevođenja iz stavka 2. ovoga članka snosi Ministarstvo.

Članak 6.

Pružatelj pravne pomoći dužan je pravnu pomoć pružati savjesno i nepristrano, u
skladu s pravilima struke uzimajući u obzir najbolji interes korisnika.
Pružatelj pravne pomoći ne smije odbiti pružanje pravne pomoći, osim u slučaju
postojanja razloga za uskratu pravne pomoći propisanih Zakonom o odvjetništvu.

Članak 7.

U slučaju spriječenosti pružatelja pravne pomoći može zamijeniti drugi pružatelj
s liste iz članka 3. ovoga Pravilnika.
Povjerenstvo za azil (u daljnjem tekstu: Povjerenstvo) saslušat će korisnika u
odsustvu pružatelja pravne pomoći ukoliko nije oprav­dao izostanak.

Članak 8.

O troškovima pravne pomoći odlučuje Povjerenstvo u odluci povodom žalbe protiv
prvostupanjske odluke, uzimajući u obzir posjeduje li tražitelj azila znatna
novčana sredstva ili stvar veće vrijednosti, radi li se o slučaju prestanka ili
poništenja azila odnosno supsidijarne zaštite te izglede tražitelja azila za
uspjeh u postupku.
Smatra se da tražitelj azila nema izgleda za uspjeh u postupku ako:
1. ima odobren azil ili sličnu zaštitu u drugoj državi, uključujući i povlastice
koje proizlaze iz poštivanja načela propisanog člankom 3. Zakona o azilu, pod
uvjetom da će biti ponovo prihvaćen u toj državi,
2. ima državljanstvo treće države čiju zaštitu nije zatražio, osim ako je naveo
opravdane razloge za proganjanje u toj državi,
3. je došao iz sigurne zemlje podrijetla ili sigurne treće zemlje, osim ako je
naveo opravdane razloge zbog kojih bi njegov zahtjev trebao biti razmotren,
4. je u zahtjevu za azil iznio nedosljedne, kontradiktorne ili nemoguće
činjenice koje zahtjev čine neuvjerljivim odnosno informacije koje nisu važne
ili su od minimalne važnosti za ishod postupka,
5. je podnio novi zahtjev u kojem nije iznio nove relevantne činjenice.
Ukoliko utvrdi postojanje nekog od razloga iz stavka 2. ovoga članka
Povjerenstvo će u odluci povodom žalbe konstatirati da je tražitelj azila dužan
troškove pravne pomoći nadoknaditi Ministarstvu.

Članak 9.

Pružatelj pravne pomoći dužan je upozoriti tražitelja azila da njegov zahtjev
nema izgleda za uspjeh u postupku.

Članak 10.

Povjerenstvo neće odobriti pravnu pomoć tražitelju azila koji posjeduje novčana
sredstva u iznosu prosječne neto plaće u Republici Hrvatskoj ili stvar/i čija
vrijednost prelazi navedeni iznos, odnosno ukoliko ukupni iznos novčanih
sredstava i stvari koje posjeduje prelazi iznos prosječne neto plaće u Republici
Hrvatskoj.
Iznos novčanih sredstava koje tražitelj azila izdvaja za troškove smještaja u
Prihvatilištu ne uračunava se u iznos iz stavka 1. ovoga Pravilnika.
O okolnostima iz stavka 1. i 2. ovoga članka tražitelj azila će se očitovati
potpisivanjem izjave o imovinskom stanju.
Sadržaj izjave o imovinskom stanju odredit će Ministarstvo.

Članak 11.

Ukoliko se do okončanja postupka znatno poboljša financijska situacija
tražitelja azila ili se utvrdi da je dao neistinite podatke o imovinskom stanju,
Ministarstvo može zahtijevati od tražitelja azila naknadu troškova pravne
pomoći.

Članak 12.

Odvjetniku kao pružatelju pravne pomoći, Ministarstvo će isplatiti iznos za
sastavljanje žalbe i zastupanje pred Povjerenstvom sukladno odredbama tarifnog
broja 21. točka 1, 22., i 50. Tarife o nagradama i naknadama troškova za rad
odvjetnika (»Narodne novine« broj 91/2004. i 37/2005., u daljnjem tekstu:
Tarifa), uvećan za porez na dodanu vrijednost te umanjen za 50%.
Osim troškova iz stavka 1. ovoga članka, odvjetnik kao pružatelj pravne pomoći
ima pravo na naknadu putnih troškova sukladno odredbama tarifnog broja 46.
Tarife o nagradama i naknadama troškova za rad odvjetnika.
Radi isplate troškova iz stavka 1. i 2. ovoga članka odvjetnik kao pružatelj
pravne pomoći dužan je Ministarstvu dostaviti račun te dokaz o putnim
troškovima.
Za sve sporove između Ministarstva i pružatelja pravne pomoći nadležan je
Općinski sud u Zagrebu.

Članak 13.

Naknada za sastavljanje žalbe i zastupanje pred Povjerenstvom za azil pravniku
iz udruge registrirane za pružanje pravne pomoći, odredit će se ugovorom
sklopljenim između Ministarstva i udruge.

Članak 14.

Ministarstvo neće isplatiti naknadu iz članka 12. i 13. ovoga Pravilnika ako
utvrdi da je žalba nedopuštena, nepravovremena, izjavljena od neovlaštene osobe
te ukoliko žalba nije posebno obrazložena.

Članak 15.

Ukoliko pružatelj pravne pomoći nesavjesno i nestručno obavlja pružanje pravne
pomoći Ministarstvo ili Povjerenstvo će obavijestiti Odvjetničku komoru, a s
udrugom registriranom za obavljanje pravne pomoći raskinuti ugovor.
Pružatelja pravne pomoći iz stavka 1. ovoga članka Ministarstvo će brisati s
liste iz članka 3. ovoga Pravilnika.

Članak 16.

Ovaj Pravilnik stupa na snagu osmog dana od dana objave u »Narodnim novinama«,
osim odredbe članka 13. ovog Pravilnika koja će stupiti na snagu stupanjem na
snagu zakonskih propisa kojima će se urediti mogućnost registracije udruga za
obavljanje pravne pomoći.

Broj: 511-01-52-16600-08.
Zagreb, 26. ožujka 2008.

Ministar
**Berislav Rončević**, v. r.

Pravilnik, NN 36/2008-1224
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)